Многія добра ведаюць яго як актыўнага і мэтанакіраванага грамадскага дзеяча, у тым ліку і па выніковай рабоце ў Пастаяннай камісіі Палаты прадстаўнікоў Нацыянальнага сходу Рэспублікі Беларусь чацвёртага склікання па адукацыі, культуры, навуцы і навукова-тэхнічным прагрэсе. Адукацыя для А.М.Ласякіна — справа жыцця: складваецца ўражанне, што толькі ёй са школьных гадоў была падпарадкавана кожная хвіліна. Але ўсё складвалася крыху інакш — яшчэ больш цікава. Нават на пачатку шляху, калі перасякліся лёсы асабіста незнаёмых хлопчыка з сенненскай глыбінкі і Пятра Міронавіча Машэрава.